טקס פרסי גלובוס הזהב ה-79

טקס פרסי גלובוס הזהב ה-79 הוא טקס פרסים המוענק להישגים בקולנוע ובטלוויזיה האמריקאי בשנת 2021, הנבחרים על ידי איגוד העיתונאים הזרים בהוליווד. הטקס נערך ב-9 בינואר 2022. המועמדויות לפרס פורסמו ב-13 בדצמבר 2021. ארגוני תקשורת, שחקנים וגופים נוספים הודיעו כי הם מתכננים להחרים את הטקס בעקבות טענות על התנהלות לא תקינה וחוסר בגיוון אתני באיגוד העיתונאים הזרים בהוליווד. בין היתר גם רשת הטלוויזיה האמריקאית NBC שהייתה משדרת את הטקס מדי שנה הצטרפה לחרם ועל כן הטקס לא ישודר בה. אף על פי זאת, הטקס צפוי להתקיים כמתוכנן. בחודש פברואר 2021 התפרסם תחקיר בעיתון הלוס אנג'לס טיימס על איגוד העיתונאים הזרים בהוליווד בו נכתב כי חברי האיגוד קיבלו טובות הנאה וכי קיימים אי סדרים כספיים בארגון. בנוסף צוין כי מכל 87 חברי הארגון, אין אף לא אדם אחד שחור. ב-10 במאי 2021, הודיעה רשת הטלוויזיה האמריקאית, NBC כי לא תשדר את הטקס בשנת 2022 והוסיפה ”אנחנו מאמינים שבגלובוס הזהב מחויבים לרפורמה בעלת משמעות. שינוי מסוג זה דורש זמן ועבודה, לכן, הטקס לא ישודר אצלנו ב-2022, ואנחנו מקווים שנוכל לשוב ולעשות זאת בינואר 2023”. גופים נוספים הביעו ביקורת כלפי הטקס - ביניהם אמזון ווורנר מדיה. חברת הסטרימינג האמריקאית נטפליקס הודיעה כי היא מחרימה את הטקס ובמכתב פתוח כתב מנכ"ל החברה, טד סרנדוס נכתב ”אנחנו מפסיקים כל פעילות עם האיגוד עד שיעשו שינויים משמעותיים יותר”. ביקורות הובעו גם על ידי שחקני ואנשי בידור אמריקאיים, ביניהן השחקנית סקרלט ג'והנסון, שהייתה מועמדת לפרס 5 פעמים, תיארה יחס סקסיסטי ופולשני מצד סגנון הניהול של הארגון: ”בעבר, פירוש הדבר [להגיע לאירועים של הארגון] היה לעיתים קרובות להתמודד עם שאלות והערות מיניות מצד אנשי האיגוד, הערות שגבלו בהטרדות מיניות. זו הסיבה המדויקת בגללה נמנעתי במשך שנים רבות מהגעה לאירועים שלהם”. השחקן האמריקאי טום קרוז החזיר את שלושת פרסי גלובוס הזהב בהם זכה על תפקידו בסרטים נולד בארבעה ביולי, מגנוליה וג'רי מגווייר. שחקנים וארגונים נוספים שהתבטאו כנגד הארגון כוללים, בין היתר, את מארק ראפלו, תנועת Time's Up, אווה דוברני, שונדה ריימס וריס וית'רספון. ב-11 במאי 2021 פרס הארגון ציר זמן המפרט את השינויים והרפורמות המתוכננות לשינויים בארגון. מאז פרסום התחקיר והחרמת הטקס, צירף הארגון כ-21 חברים חדשים אל שורותיו, מתוכם שישה אנשים שחורים והעסיק אדם האחראי לגיוון האתני בארגון. עם זאת, ארגונים ואנשים רבים ממשיכים להחרים את הטקס והארגון. ב-5 בינואר 2022, כארבעה ימים לפני הטקס, הודיע האיגוד כי הטקס לא ישודר בטלוויזיה, לא יתקיים שטיח אדום וללא סיקור תקשורתי. רשימת הזוכים צפויה להתעדכן ברשתות החברתיות בלבד. Golden Globe Awards Set for Jan. 9 as Hollywood Foreign Press Assn. Unveils 2022 Calendar, וראייטי, ‏15 באוקטובר 2021 (באנגלית) למרות החרם בהוליווד: המועמדים לפרס גלובוס הזהב לשנת 2022, באתר ‏מאקו‏, 13 בדצמבר 2021 אינה טוקר, דרמה בגלובוס הזהב: NBC לא תשדר את הטקס, טום קרוז החזיר את הפרסים, באתר ynet, 11 במאי 2021 בעקבות החרם: טקס גלובוס הזהב לא ישודר השנה, באתר ‏מאקו‏, 11 במאי 2021 "בלפסט" ו"כוחו של הכלב": המועמדים המובילים בגלובוס הזהב, באתר ynet, 13 בדצמבר 2021 שרון גולן מאירי, ‏נטפליקס מחרימה את טקס פרסי גלובוס הזהב, באתר ‏מאקו‏, 9 במאי 2021 ציוץ של Ava DuVernay ברשת החברתית אקס (טוויטר), 8 במאי 2021 ציוץ של shonda rhimes ברשת החברתית אקס (טוויטר), 8 במאי 2021 ציוץ של Reese Witherspoon ברשת החברתית אקס (טוויטר), 8 במאי 2021 HFPA Announces the Reform Plan's Timeline, פרס גלובוס הזהב, ‏10 במאי 2021 (באנגלית) אלון פרוכטר, טובות הנאה וטענות לגזענות: מה קרה לטקס היוקרתי שהיה מנבא האוסקרים?, באתר כאן – תאגיד השידור הישראלי, 8 בינואר 2022